送吉中孚拜官歸楚州
作者：李端
朝代：唐

paragraphs: 才子神骨清，虛竦眉眼明。
貌應同衞玠，鬢且異潘生。
初戴莓苔幘，來過丞相宅。
滿堂歸道師，衆口宗詩伯。
須臾里巷傳，天子亦知賢。
出詔升高士，馳聲在少年。
自爲才哲愛，日與侯王會。
匡主一言中，榮親千里外。
更聞仙士友，往往東回首。
驅石不成羊，指丹空斃狗。
孤帆淮上歸，商估夜相依。
海霧寒將盡，天星曉欲稀。
潮頭來始歇，浦口喧爭發。
鄉樹尚和雲，鄰船猶帶月。
到洞必傷情，巡房見舊名。
醮疎壇路澀，汲少井欄傾。
別我長安道，前期共須老。
方隨水向山，肯惜花辭島。
悵望執君衣，今朝風景好。